Ajahammas on purenud ära kõik 1922. aastal veel elamiseks olnud saunad.  Mäeniidu lähedal oli Köölardi saun, kus Mihkel Köölard tegi sepatööd.  Samas  lähedal oli Metsa-Antoni saun. Vend Jaan tuli Velisele, ehitas maja ja oli tubli rätsep. Teine vend Anton Palm sai Velise mõisast Otti asundustalu. Saunamaad sai Metsa-Madis omale.  Oli Härma saun, kust Jüri Jammer läks Päärdu Maanda juurde, ehitas kena maja, rajas ilusa aia ja tegi kingsepatööd.  Oli Rõõmu saun Sõru juures oja kaldal. Kirjas on ta Triinumõisa nime all. Elas siin lõbus vanapiiga Triinu. Abiellus pillimees Jaan Läänaruga. läksid mujale ja saun hävis. Enne Triinut elas siin veel rätsep Miil oma perega, kes said samuti asutalu.  Teatakse veel Männa talu maal Kiilu sauna, kus elas Kiilu Ann, tema oli küla ämmaemand.  Oli Tiidu saun, kus elas Ann Paavel.  Seene talu maal on olnud saun, kus elas Adu Gildemann, kes läks Kristofri tallu koduväiks.  Kivi talu karjamaal oli Mosuna saun, kus elas Linkmann (Lillemaa) Adu oma emaga ja võttis Sulult asutalu.  Mäe maadel oli Kopli saun, kus elas Mihkel Siimann, eestistas Siimariks, kes hiljem oli Nurtu-Nõlva külas Päärni-Uuetoa talu peremees.  Oli Koidu saun, mis oli ehitatud Jüreneste talu heinamaale. Jüreneste Mihkel ja Koidu Jüri olid vennad.  Teatakse veel Hirve sauna ja Hirve sauna Marit.  Tiidu talu karjatänava ääres on olnud Tuti saun. Elanikke ei mäletata.  Veel 1939. aastal on olnud Hiie saun, tegelikult väikekoht, kus maad oli seitse hektarit. Loendusega on ta segi aetud. Elas seal üks linnamees keda kutsuti Hiie Kaarliks. Maa olnud tal rendil.  Mäletatakse ka Kupu sauna, seal elanud Leenu nimeline naine, kes käinud küla peal kuppusid panemas.  Veel olnud Tilli ja Sepa saunad.  Mäliste oli üks saunaderikkamaid külasid.